AJD แย้ม Q4/58 ธุรกิจสดใส ตู้เติมเงินออนไลน์หนุนกำไรปีนี้โตแกร่ง!
AJD แย้ม Q4/58 สดใสทุกธุรกิจ หลังเข้า High season เตรียมรับรู้รายได้การขายตู้เติมเงินออนไลน์ มั่นใจทำยอดขายปีนี้ได้ตามเป้าที่ 2 หมื่นเครื่อง หวังหนุนกำไรปี 58 โตแข็งแกร่ง
17 พ.ย. 2558

นายอมร มีมะโน กรรมการผู้จัดการใหญ่ บริษัท คราวน์ เทค แอดวานซ์ จำกัด (มหาชน) หรือ AJD เปิดเผยว่า สำหรับแนวโน้มผลประกอบการในไตรมาส 4/58 น่าจะเติบโตอย่างต่อเนื่อง โดยคาดว่ายอดขายจะเพิ่มขึ้นในทุกกลุ่มธุรกิจ เนื่องจากเป็นช่วง High season ของธุรกิจ
ประกอบกับจะเริ่มรับรู้รายได้จากการขายตู้เติมเงินออนไลน์ “เติมสบาย พระเอกตัวจริง” เข้ามาสนับสนุนผลประกอบการอีกส่วนหนึ่ง ซึ่งบริษัทมั่นใจว่าจะทำยอดขายตู้เติมเงินในปีนี้ได้ตามเป้าหมายที่ 20,000 เครื่อง ซึ่งจะเป็นปัจจัยที่จะช่วยผลักดันรายได้และกำไรของบริษัทในปีนี้เติบโตอย่างแข็งแกร่ง
 
โดยก่อนหน้านี้ AJD รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 8.35 ล้านบาท หรือมีกำไรสุทธิ 0.003 บาทต่อหุ้นเพิ่มขึ้น 621.42% จากช่วงเดียวกันของปีก่อนที่มีกำไรสุทธิ 1.16 ล้านบาท หรือมีกำไรสุทธิ 0.0004 บาทต่อหุ้น
ขณะเดียวกันช่วง 9 เดือนแรกมีกำไรสุทธิ 25.64 ล้านบาท หรือมีกำไรสุทธิ 0.008 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 2.82 ล้านบาท หรือขาดทุนสุทธิ 0.001 บาทต่อหุ้น
โดยกำไรที่เพิ่มขึ้นในไตรมาสดังกล่าวเนื่องจาก รายได้จากการขายเพิ่มขึ้น ขณะที่ต้นทุนจากการขายลดลง